وزیراعظم گیلاني وائي که سزا شو، نو چوکۍ به پریښدي
ښاغلی گیلاني به د گل په ورځ د هغه خلاف د عدالت د سپکاوي په مقدمه کې پیش کیږي. سپریم کورټ د دغه مقدمې خلاف د هغه اپیل رد کړی دی
د پاکستان تر ټولو لوې عدالت سپریم کورټ به د گل په ورځ د وزیراعظم یوسف رضاگیلاني خلاف د عدالت د سپکاوي د مقدمې اورونه کوي او ښاغلې گیلاني په یوه مرکه کې وئیلي که چرې عدالت ورته سزا ورکړه نو خپله چوکۍ به پریښدي. د قطر الجزیره ټیلي ویژن سره مرکه کې ښاغلې گیلاني وویل که عدالت هغه ته سزا ورکړه نو چوکۍ او د پارلیمان غړیتوب نه به استفا ورکړي. هغه نه تپوس وشو چې وړاندې يي هم په قید کې وخت تیر کړی دی آیا هغه اوس بیا زندان تللو ته تیار دی، نو وزیر اعظم وویل چې د هغه خلاف سپریم کورټ کې روانې مقدمې ته باید د قانون په چوکاټ کې کتنه اوکړی شي. ښاغلی گیلاني به د گل په ورځ د هغه خلاف د عدالت د سپکاوي په مقدمه کې پیش کیږي. سپریم کورټ د دغه مقدمې خلاف د هغه اپیل رد کړی دی. الجزیره سره مرکه کې وزیراعظم گیلاني وویل د صدر اصف علي زرداري خلاف د بډو رشوتونو ټول کیسونه د سیاسي مخالفت په بنیاد جوړ کړی شوې دي او د صدر په حیثت هغه ته نه یواځې په پاکستان بلکه د هیواد نه بهر هم اثتثنه حا صل ده. وزیراعظم گیلاني د پوځ او د هغه د حکومت په منځ کې د کوم اختلاف خبره رد کړه. هغه وویل پوځ سره ښه تعلقات لري. ښاغلي گیلاني د حکومت هغه دریز هم تکرار کړو چې افغانستان کې د امن د پاره طالبانو سره د خبرو اترو د عمل مشري دې خپله افغانان ووکړي. هغه زیاته کړه پاکستان به د افغانانو په مشرۍ کې او د افغانانو په ملکیت کې د امن د کوششونو ملاتړ کوي.